b"\n_START_ARTICLE_\nHammond orgle\n_START_PARAGRAPH_\nHammondove orgle (izvirno ang. Hammond organ) so elektri\xc4\x8dno oziroma elektromehansko glasbilo, ki ga je leta 1935 izumil in za\xc4\x8del industrijsko proizvajati Laurens Hammond, izumitelj in lastnik podjetja, ki je sprva proizvajalo izjemno natan\xc4\x8dne ure. Do izuma elektri\xc4\x8dnih orgel je pri\xc5\xa1lo naklju\xc4\x8dno, ko je Hammond opazil, da mehanizmi njegovih elektri\xc4\x8dnih ur proizvajajo zvok. Tehnologijo proizvajanja zvoka je nato s pomo\xc4\x8dniki tako razvil, da je nastalo glasbilo, ki je v naslednjih desetletjih postalo izjemno priljubljeno in je mo\xc4\x8dno vplivalo na razvoj \xc5\xa1tevilnih glasbenih \xc5\xbeanrov, izumiteljevo podjetje pa re\xc5\xa1ilo iz finan\xc4\x8dne krize._NEWLINE_\xc5\xbdupnijski organist je leta 1933 pri\xc5\xa1el k Hammondu z idejo za izdelavo glasbila, ki bi nadomestilo cerkvene orgle. Njegove orgle je v prvih treh letih proizvodnje kupilo 1750 cerkva, leta 1966 pa so na njih igrali v ve\xc4\x8d kot 50.000 cerkvah. Do leta 1975 jih je bilo izdelanih okrog dva milijona. Obstaja 130 modelov. Kmalu so postale nadvse priljubljene tudi pri jazzu, reggaeju, rocku in ostalih glasbenih zvrsteh._NEWLINE_Na za\xc4\x8detku so izdelovali samo konzolske modele (2 manuala s po 61 tipkami in 25 pedalov), kasneje so pa za\xc4\x8deli izdelovati tudi \xc5\xa1pinetne modele (2 manuala s po 44 tipkami in 13 pedalov)._NEWLINE_Zvok se proizvaja deloma mehansko, s pomo\xc4\x8djo rotirajo\xc4\x8dih se tonskih koles (tonewheel). Gre za 91 kovinskih zobnikov s sinusnim zobatim profilom, ki jih elektromotor neprestano poganja.Pred vsakim zobnikom je tuljava z magnetnim jedrom, v katerem se inducira sinusna izmeni\xc4\x8dna napetost, pri \xc4\x8demer nastaja frekvenca. Tipke delujejo kot stikala, ki pod pritiskom vodijo induktivni tok do oja\xc4\x8devalca, potem pa v zvo\xc4\x8dnik._NEWLINE_Po zgledu klasi\xc4\x8dnih orgel imajo tudi hammondove orgle registre (drawbare) - vsak izmed manualov ima na izbiro dva seta po devet registrskih stikal. Vklop vsakega izmed njih poudari(okrepi glasnost) enega izmed alikvotnih tonov osnovnega tona,zato so registri ozna\xc4\x8deni s tonskimi vi\xc5\xa1inami enako kot pri mehanskih orglah (8' daje osnovni, realni zvok, 4' za oktavo vi\xc5\xa1jega, 1 6' za oktavo ni\xc5\xbejega, 2 2/3' je kvinta \xe2\x80\xa6)_NEWLINE_Zvok hammondovih orgel se je bistveno izbolj\xc5\xa1al z izumom lesliejevega zvo\xc4\x8dnika (po izumitelju Donaldu Leslieju) \xe2\x80\x93 tudi kraj\xc5\xa1e leslie, ki z vrtenjem dveh zvo\xc4\x8dnikov (za visoke in nizke tone) v nasprotnih smereh ter razli\xc4\x8dnih hitrostih razpr\xc5\xa1uje zvok po prostoru ter po \xc5\xbeelji ustvarja tudi u\xc4\x8dinek vibrata. Zaradi hitrosti vrtenja pride do dopplerjevega efekta._NEWLINE_Zvok hammondovih orgel je sve\xc5\xbe in barvno bogat, njihova odzivnost pa izjemno hitra in natan\xc4\x8dna. Zato so med elektri\xc4\x8dnimi glasbili morda najbolj virtuozne, po kakovostizvoka pa najbli\xc5\xbeje akusti\xc4\x8dnim glasbilom._NEWLINE_Hammondove orgle so v primerjavi s klasi\xc4\x8dnimi, mehanskimi cerkvenimi/koncertnimi orglami precej kompaktnej\xc5\xa1e, lahke za prenosin preproste za izdelavo. Obsegajo le igralnik z dvema manualoma in pedalno klaviaturo, ki je name\xc5\xa1\xc4\x8dena na ohi\xc5\xa1je, v katerem je tudi celoten elektromehanski mehanizem. (Le zvo\xc4\x8dnik v obliki lesene \xc5\xa1katle stoji posebej.) Zato so sprva postale priljubljene kot glasbilo v kapelah ameri\xc5\xa1ke vojske, Hammondovo podjetje pa jih je reklamiralo predvsem kot glasbilo, ki naj bi v cerkvah nadomestilo orgle s pi\xc5\xa1\xc4\x8dalmi. Kot njihovo glavno prednost so navajali majhnost in cenovno dostopnost pa tudi dejstvo, da obdr\xc5\xbeijo intonacijoin jih ni treba ugla\xc5\xa1evati. Vse to naj bi jim odprlo ne le vrata cerkva, temve\xc4\x8d tudi zasebnih domov, kjer bi (in pogosto tudi so) v me\xc5\xa1\xc4\x8danskih dnevnih sobah nadomestile pianino ali harmonij. Uporabne pa so bile tudi v studiih radijskih postaj, kjer so kot spremljava pevcem lahko nadomestile manj\xc5\xa1i instrumentalni ansambel. Kmalu je postalo jasno, da hammondove orgle ne bodo nadomestile cerkvenih, temve\xc4\x8d bodo na\xc5\xa1le svojo pot v zabavni glasbi. Med prvimi zvezdniki, ki so jim prinesli slavo v petdesetih letih 20. stoletja, je bil Jimmy Smith. Jazzovski in bluesovski glasbeniki so kmalu prepoznali njihov potencial, med prvimi George Gershwin, Fats Waller, Count Basiein predvsem virtuozinja Ethel Smith. \xc5\xa0estdesetih in sedemdesetih letih so na\xc5\xa1le pot tudi v rhythm and blues, rokenrol, progressive rock in metal, v osemdesetih pa v reggae. Pop je v osemdesetih letih preferiral uporabo sintetizatorjev, vendar se je priljubljenost hammondovih orgel ohranila \xc5\xa1e do danes. Sli\xc5\xa1imo jih na posnetkih bendov, kot so Deep Purple, Van der Graaf Generator, Pink Floyd, Genesis, Emerson, Lake&Palmer, pa tudi na jamm sessionih v jazzovskih klubih in protestantskih cerkvah, ki gojijo gospel._NEWLINE_Proizvajali so jih v podjetjih The Hammond Organ Company (1935-1985), Hammond Organ Australia (1986-1989) ter Hammond-Suzuki(1989-), in sicer gre za mehanske s tonskim kolesom (1935-1975),tranzistorske modele (1967-1985) ter digitalne modele (1986-). Med najbolj priljubljenimi in raz\xc5\xa1irjenimi pa tudi zbirateljem najbolj dragocenimi model je bil vsekakor model B-3 Iz leta 1954, seveda z lesliejevim zvo\xc4\x8dnikom."